google/wiki40b huggingface dataset:
Asperidorsus

Utseende

En middelsstor, avlang, rødbrun trebukk. Antennene er noe lengre enn kroppen. Pronotum er tønneformet og litt knudrete. Dekkvingene er jevnbrede og lysbrune.

Utbredelse

Arten er bare kjent fra Tanzania.
Augustenborg slott

Slottets historie

Slottets historie går tilbake til 1600-tallet. I 1651 solgte kong Frederik III det gamle Stavnsbøl Birk til hertug Ernst Günther (1609–1689). Samme år giftet Günther seg med kusinen, prinsesse Augusta av Slesvig-Holsten-Glyksborg. Paret slo seg i første omgang ned i Sønderborg, men i 1660 ble den beste gården i det gamle Stavnsbøl nedlagt for å gi plass til et nytt herresete oppkalt etter hertuginnen. Siden forsvant resten av Stavnsbøl for å gi plass for en ny avlsgård m.m. Ved ytterligere oppkjøp fikk Ernst Günther utvidet godset på Als ganske betydelig.
Slottet ble oppført i et område hvor det tidligere hadde ligget et kloster. Slottet ble i de følgende generasjoner hovedresidens for hertugsslekten. Slottet ble etter hvert umoderne og ble revet under hertug Frederik Christian I for å gi plass til det nåværende anlegg i senbarokk stil. Byggearbeidene pågikk i årene 1770–1776.
Det siste medlemmet av slekten som bodde på slottet var hertug Christian August av Augustenborg, som tok aktivt del i treårskrigen på slesvig-holsteinernes side mot Danmark. Under krigshandlingene ble slottet beslaglagt av den danske hær, som i årene frem til 1864 benyttet huset som lasarett og kaserne. Etter den andre slesvigske krig 1863–1864, hvor Sønderjylland kom under tysk herredømme, ble Augustenborg lagt under den prøyssiske stat, som innredet slottet til kvinneseminar. I 1885 ble imidlertid slottet gitt tilbake til hertugslekten, men hertug Ernst Günther II foretrakk å bli boende på Gråsten slott og seminariet forble på Augustenborg. Etter gjenforeningen i 1920 overtok den danske stat hertugens sønderjyske besittelser. Etter langvarige diskusjoner om slottets fremtidige bruk ble det vedtatt i Rigsdagen i 1929 at slottet skulle benyttes som psykiatrisk sykehus. 
En stor del av slottet er i dag i bruk som psykiatrisk sykehus, men i bygningens inngang finnes en utstilling som viser slottets, byens og hertugdømmets historie. Slottskirken er åpen for besøkende om sommeren, og i perioder blir det holdt omvisninger.
Christian Frederik (kong Christian VIII av Danmark) giftet seg med sin andre ektefelle Caroline Amalie på slottet 22. mai 1815. Slottet var hennes barndomshjem.
I parken som tilhører slottet står H.C. Andersens «Troldetræ» med innskrift. 
Deler av parken ble i 2009 gjort om til skulpturpark og kalles Augustiana skulpturpark.

Fredning

Augustenborg slott med omliggende bygninger, i alt åtte med hovedbygningen, ble fredet i 1921.
Syltefjord-Sandfjorden

Syltefjord-Sandfjorden er en fjord, eller snarere ei bukt, på vestsida av Syltefjorden i Båtsfjord kommune i Finnmark. Den er er rendt to kilometer bred og en kilometer lang. I nordenden av fjorden ligger det fraflyttede stedet Ytre Syltefjord, hvor Sandfjorddalselva munner ut.
Komplementsystem

Komplementsystemet er en plasmaproteinkaskade som er en viktig del av det medfødte immunforsvaret.
Det bidrar i prosessen med å fjerne patogener sammen med antistoffer og fagocytter. Ettersom det er en del av det medfødte forsvaret har det ikke mulighet til å forandre seg, men den generelle forsvarsmekanismen kan settes i verk av det medfødte immunforsvaret.
Systemet består av et stort antall små plasmaproteiner dannet i leveren som til vanlig er inaktiv. Når det blir aktivert vil proteaser i systemet spalte spesifikke proteiner med nye spaltende egenskaper, samt frigjøre anafylatoksiner som er kjemotaktiske. Resultatet av kaskaden blir et stort antall proteiner som går sammen og danner membranangrepskomplekset MAC som lager hull i cellemembranen på patogenet, og som består av proteinene C5, C6, C7, C8 og C9. Det er over 25 proteiner som utgjør komplementsystemet, blant annet plasmaproteiner, slimhinneproteiner og membranproteiner. De utgjør omtrent 5 % av globulinproteinene i blodplasma.
Det er tre signalveier som kan aktivere komplementsytemet: Klassisk vei, alternativ vei og lektinveien.
En komplementbindingsreaksjon kan benyttes for å påvise et antistoff eller antigen som ellers er vanskelig å måle eller påvise. Det benyttes en indikatorreaksjon med et annet antistoff og tilsvarende antigen som ikke reagerer hvis en mengde komplement er brukt opp av antistoffet i prøven og tilsatt antigen.
Flere smittsomme sykdommer kan påvises med en prøve av pasientens serum som kan testes med komplementbindingsreaksjoner. Det kan påvises om det finnes antistoff mot sykdommen i prøven.
2. divisjon fotball for menn 1965

Opp- og nedrykk

De to avdelingsvinnerne, Lisleby fra avdeling A og Hødd fra avdeling B, rykket opp til 1. divisjon 1966.
De to siste lagene i hver avdeling, Østsiden og Ørn fra avdeling A og Årstad og Kvik fra avdeling B, rykket ned til 3. divisjon 1966.
Lepturini

Utseende

Små til ganske store (6–30 mm), som oftest slanke og ikke påfallende hårete trebukker. Hodet er fremoverstrakt og relativt lite, pronotum minst så langt som bredt og sterkt hvelvet. De har en tydelig, innsnørt "hals" bak på hodet. Dekkvingene dekker vanligvis hele bakkroppen, beina er slanke. Mange arter er ganske fargerike, en god del er farget i gult og svart og er grove etterligninger av veps.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.
Summa Corporation

Summa Corporation var navnet som ble brukt på Howard Hughes' næringsinteresser etter at han solgte Hughes Tool Company i 1972. Verktøydivisjonen skulle fusjonere med Baker International i 1987 for å danne Baker Hughes, verdens tredje største innen olje-virksomheten. Navnet Summa, latin for «høyeste» ble angivelig valgt av flere av Hughes' ansatte uten å rådføre seg med ham først. Hughes var angivelig misfornøyd, og hadde foretrukket navnet «H.R.H. Tools» - da kunne initialene stå for både «Howard Robard Hughes» og «Hughes Resort Hotel». Hans forslag ble aldri gjennomført, og selskapet forble Summa i 18 år etter Hughes' død.

Historie

Da Howard Hughes døde i 1976 i en alder av 70 år ble administratorer utnevnt, ledet av hans fetter William Lummis. De fleste av Summas virksomheter ble gradvis avviklet. Summas Nevadas interesser i gruver ble solgt ved utgangen av 1976, mens KLAS-TV og Hughes Sports Network ble begge solgt i 1978. Hughes Airwest ble solgt til Republic Airlines for 38,5 millioner dollar i oktober 1980, og Hughes Helicopters ble solgt til McDonnell Douglas for 470 millioner dollar i januar 1984. Hotell- og casino-virksomheten ble gradvis solgt i løpet av 1980-tallet da de opprinnelige virksomheter ble solgt, Summa omarbeidet seg selv til en eiendomsutvikler, med store områder ubebygd land som Hughes hadde kjøpt rundt Las Vegas som utgangspunkt.
Howard Hughes Corp. ble kjøpt av Rouse Company i 1996. Rouse ble, i sin tur, kjøpt opp av General Growth Properties i november 2004. Den nåværende versjonen av Howard Hughes Corporation ble skilt ut i 2010 og er nå en utvikler og operatør av planlagte samfunn.
Idrettsgallaen 2016

Idrettsgallaen 2016 var en seremoni hvor Norges idrettsforbund og olympiske og paralympiske komité hedret de største idrettsnavnene og de beste prestasjonene, samt andre som gjorde en stor innsats for norsk idrett, i sportsåret 2015.
Hovedjuryen bestod av toppidrettssjef Tore Øvrebø (leder), Karen-Marie Ellefsen, Hanne Haugland, Lise Klaveness, Jan-Erik Aalbu og Kjetil André Aamodt.
Prisutdelingen ble avholdt i Håkons Hall den 9. januar 2016 og ble direktesendt på NRK med Anne Rimmen som programleder.
Petter Northug ble årets navn og vant i tillegg pris som Årets mannlige utøver. Mats Zuccarello Aasen vant også to priser, årets lagspiller og utøvernes pris. Håndballjentenes VM-seier rett før jul i 2015 ga nominasjoner i tre forskjellige kategorier; årets lag, årets lagspiller (Heidi Løke) og årets trener (Þórir Hergeirsson). De endte opp med en pris, årets lag.
Den tidligere kvinnelige fotballspilleren Hege Riise fikk årets hederspris for å ha vært i verdenstoppen og frontet fotball for kvinner, som har blitt en stor jenteidrett i Norge.
Blant kulturelle, musikalske innslag var Maria Mittet som åpnet gallaen, Zara Larsson, Mo og Zirius, folkrockbandet Staut og Atle Pettersen.
Kakamega

Kakamega (også Sheywe) er en by vest i Kenya beliggende omtrent 30 km nord for ekvator. Den er hovedstad i Kakamega fylke, det nest mest folkerike fylket i landet. Byen hadde en befolkning på 69 502 ved folketellingen 2009.
Kakamega ligger 52 km nord for havnebyen Kisumu ved Victoriasjøen. Gjennomsnittlig høyde over havet i Kakamega er 1535 meter. Kakamega fylke er delt i ni valgkretser: Butere, Mumias, Matungu, Khwisero, Shinyalu, Lurambi, Ikolomani, Lugari og Malava.
Majoriteten av innbyggerne er av Luhyafolket, som livnærer seg med jordbruk og fiske. Kakamega er hovedkvarter for Kenyas største sukkerprodusent, Mumias Sugar, i landsbyen Mumias.

Utdanning

I Kakamega ligger universitetet Masinde Muliro University of Science and Technology, som tilbyr utdanning i ingeniørvitenskap, informasjonsteknologi, lærerfag, katastrofehåndtering, journalistikk og massekommunikasjon, vitenskap, sykepleie, kriminologi og andre fag.
Mercerisering

Mercerisering (etter engelsk mercerisation) er å behandle bomull i form av garn eller stoff med natron- eller kalilut. Behandlinga øker styrken, glansen og evnen til å ta opp farger. Metoden er oppkalt etter John Mercer (1791–1866) som tok i bruk mercerisering i tekstilindustrien i England 1844.
Lino Červar

Klubblag

Červar startet sin trenerkarriere som 24-åring i 1974 for klubben Triko Novigrad. Han trente ytterligere to klubber; kroatiske Umag og østerrikske Klagenfurt, før han startet som landslagstrener for Italia i 1994.
Etter seks års opphold fra klubbhåndball, med unntak av to år i den italienske klubben Papilon Conversano, ledet han den kroatiske hovedstadsklubben Zagreb til 7 ligatitler og 5 cupgull fra 2000 til 2009. Han tok deretter over den makedonske hovedstadsklubben Metalurg Skopje, som han ledet til 4 ligatitler og 3 cupgull, før han sa opp jobben for å bli trener for Kroatias herrelandslag for andre gang i 2017.

Landslag

I 1994 ble Červar utnevnt som landslagssjef for det italienske herrelandslaget. Åtte år senere, etter to år i Zagreb, overtok han ansvaret for det kroatiske herrelandslaget fra landsmannen Josip Milković i 2002.
Červar tok Kroatia til VM-gull under Håndball-VM 2003 i Portugal og fulgte opp med OL-gull under Sommer-OL 2004 i Athen. Ytterligere fire nye mesterskapsmedaljer; 2 VM-sølv (2005, 2009) og 2 EM-sølv (2008, 2010), skaffet han Kroatia før han gikk tilbake til klubbhåndballen.
Etter seks år uten landslagsoppdrag tok Červar ansvaret for det makedonske herrelandslaget foran Håndball-VM 2017 i Frankrike og endte mesterskapet på en 15.-plass. 
Červar returnerte som kroatisk landslagssjef i april 2017 etter Željko Babić' avgang i januar samme år, hvorpå han samtidig sluttet som trener for Metalurg Skopje.
Big Bend kullkraftverk

Big Bend kullkraftverk er et kullkraftverk i Hillsborough County i delstaten Florida i det sørøstlige USA. Det har en installert produksjonskapasitet på 1822 MW, fordelt på 4 turbiner. Dette er delstatens nest største fossile kraftverk målt etter installert produksjonseffekt. Anlegget ble påbegynt omkring 1968 og stod ferdig i 1985. Brenselkilden er kull. Kraftverket leverer kraft til storbyen Tampa.
Totale utslipp av CO2 i 2007 var på 10,7 millioner tonn.
Handwritten

Handwritten er debutstudioalbumet til den canadiske sangeren Shawn Mendes, og ble utgitt 14. april 2015 av Island. Det debuterte som nummer 1 på US Billboard 200 med første ukes salg på 119 000 album-ekvivalente enheter, hvorav 106 000 eksemplarer var rene albumsalg. Albumet omfatter Stitches, som nådde topp 5 på US Billboard Hot 100 og nummer 1 på UK Singles Chart, mens gjenutgivelsen omfatter US topp 20 singelen "I Know What You Did Last Summer".
Redselen fra fortiden

Handling

Året er 1955: Leonora er en ung kvinne som sitter i bilen sin på en døde landevei. Plutselig blir hun hjemsøkt av uhyggelige visjoner om  djevler og demoner. Senere tar hun opp haikeren Cameron og de kommer begge inn i et ukjent skogdistrikt hvor hun føler seg trukket mot et hus i skogen. Der møter hun en skapning som virker å være en mellomting mellom et menneske og et uhyre, og en alkemist. Hun innser etterhvert at hun er en reinkarnasjon av en kvinne som levde på samme sted på 1800-tallet, og at denne kvinnen var gift med skapningen hun så i skogen. Hun får også vite at hvert hundrede år åpner helvetes porter seg og at det var i forbindelse med denne hendelsen at hennes mann, fra fortiden, ble utsatt for en forbannelse som omskapte ham til et uhyre. Nå er det samme i ferd med å skje nok en gang og skogens demoner er ute etter henne. Hun får til slutt hjelp fra Cameron da skjebnens time står for døren. Alkemisten viser seg å være jokeren i det hele og årsaken til forbannelsen.

Om filmen

Redselen fra fortiden er en noe eventyraktig skrekkfilm som ble innspilt i 1981 men ble ikke satt opp på kino i USA før i 1986. Den ble utgitt på video i Norge allerede i 1983 av CP Entertainment.
Den fikk dårlig mottakelse av kritikerne. Blant annet  kalte filmanmelderne i The New York Times den en «kjedelig B-film». Filmsiden Video Graveyard beskriver den som kjedelig med rotete manus. 
Den har fått null av fem stjerner i Den store film- og videoguiden (1987).
Black Rain

Handling

Nick Conklin (Micahel Douglas) er en tøff New York-purk med en tvilsom etikk som har sett det meste av livets skyggesider. En dag blir han og hans kollega kollega vitne til et voldelig oppgjør mellom to rivaliserende japanske gjenger. Nick og Charlie kaster seg inn i kampen og arresterer hovedmannen Sato. Han blir besluttet utlevert til Japan, og Nick og Charlie får i oppdrag å eskortere ham dit. Etter at flyet lander i Japan blir de imidlertid lurt til å levere Sato til gangsterne i stedet for det lokale politiet, og for å rette opp fadesen innleder de et samarbeid med det japanske politiet. Nicks tøffe stil blir ikke akseptert i Japan og det oppstår raskt en kulturkollisjon. Jakten på Sato ender tragisk for hans kollega og etterhvert bringer jakten Nick ansikt til ansikt med den fryktede Yakuzamafiaen.

Om filmen

Filmen ble innspilt i New York, Los Angeles og Osaka.

Filmkritikerne

Black Rain fikk blandet mottakelse av filmanmelderne og har oppnådd 52 % på Rotten Tomatoes. Den amerikanske filmanmelderen Roger Ebert gav den to av fire stjerner, mens Leonard Maltin gav den 2,5 av 4.
Dagbladets anmelder gav den terningkast fire, mens VGs anmelder gav den terningkast to. VGs anmelder gav den lave karakteren på grunn av det vedkommende mente var en «sanseløs hyllest til den arrogante amerikaners voldsglade overmakt», og at hovedrolleinnehaveren oppførte seg som en «filmatisk imperialist». Anmelderen mente imidlertid også at filmen, teknisk sett, var meget dyktig laget og beskrev den som en «ren studie i filmatiske virkemidler». Anmelderen konkluderte på følgende måte: «Her ligger muligheten
så snublende nær til å ha gitt oss en virkelig spennende og GOD historie. Ikke bare særdeles vellykket spekulasjon». Nettsiden CINERAMA gav den terningkast fem i 2001.

Publikum og økonomi

Den ble en moderat publikumssuksess da den innbrakte 134 millioner dollar på verdensbasis, hvorav 46 millioner dollar på amerikanske kinoer alene. Dette mot et produksjonsbudsjett på ca. 30 millioner dollar.
Televimsen

Televimsen er en navnet på en dukkefigur som var modellert av Ingeborg Gude, og brukt som animasjonsfigur i innslag på NRK Fjernsynet. Fjernsynsinnslagene ble skapt av filmprodusenten Ivo Caprino og forfatteren Arild Feldborg. Stemmen tilhørte Frank Robert. 
Da NRK begynte sine fjernsynssendinger i 1960 ble dukken først brukt som pausefigur på stillfotografier. Men allerede i 1961 laget Caprino små animasjonsfilmer med Televimsen til diverse norske underholdningsprogrammer på NRK på 1960-tallet. En periode ble det dessuten vist Televimsen-programmer på NRK hver fjortende dag. Skuespilleren Rolf Just Nilsen var lenge Televimsens faste "samtalepartner" på TV.
Kassel kullkraftverk

Kassel kullkraftverk er et varmekraftverk i byen Kassel i delstaten Hessen i det sentraleTyskland. Det har en installert produksjonskapasitet på netto 33 MW, og stod ferdig i 1988. Brenselkilden er bitumenøst kull og brunkull. Operatør er energiselskapet E.ON Energie AG.
Sultan

Sultan (arabisk: سلطان) er en muslimsk tittel, med mange historiske betydninger. Opprinnelig var det et arabisk ord med betydning: styrke, autoritet eller lederskap. Som tittel ble det senere brukt av visse islamske ledere som krevde full suverenitet uten å kreve tittelen kalif. Deretter utviklet det andre betydninger i visse sammenhenger. Den faktiske bruken av tittelen var mye mer utbredt før, og det finnes kun et fåtall sultanater igjen.

Muslimsk monark under sharia

Tittelen bærer med seg stor religiøs autoritet og moralsk styrke, da regentens rolle var definert i Qur'an. Sultanen var dog ingen religiøs lærer eller lærd. I Det bysantinske riket og de tradisjonelle kretser rundt den øst ortodoks kristendom, var det en lignende sammenslåing av stat og kirke som ble kalt Cæsaropapisme. Den siste ikke-muslimske leder med sammenlignbar autoritet var Nikolaj II av Russland, den siste Tsar av Russland. 
Den første som tok tittelen «sultan» var Mahmud av Ghazni (regjerte fra 998 – 1030 over tyrkerne). Senere ble tittelen brukt av regentene av Seljuk, Det osmanske imperiet, Ayyubid og Mamluk som regjerte i Egypt. Den spirituelle faktoren av tittelen kan bekreftes med det faktum at det var skyggekalifatet i Egypt som tilkjente Murad I (den tredje hersker av Det osmanske imperiet) tittelen sultan i 1383. Herskerne før ham i Det osmanske imperiet bar tittelen bey.
I senere tider ble tittelen brukt av mindre herskere kun som «stilistisk», som for eksempel de tidlig lederne av nåværende kongelige ledere av Marokko. I dag er det bare sultanen av Oman, sultanen av Brunei, og noen titulære ledere i det sørlige Filippinene og Malaysia som bruker tittelen. Hans herredømme kalles sultanat. En vestlig feminin form, sultana eller sultanah blir brukt til å beskrive konene til sultanene.

Øst-Afrika

Seyyid Said var opprinnelig sultan i Oman, men flyttet hovedstaden til Zanzibar i 1840

Maliki

Dette var en alternativ innfødt stil (tilsynelatende kommer ordet fra malik som betyr konge på arabisk) av sultanene av Kilwa Kisiwani i Tanganyika som i dag er del av Tanzania.

Sultani

Dette var den innfødte herskeren sin tittel i Tanzania staten Uhehe.

Militær rang

I mange postkalifstater var det en føydal type av militær hierarki som brukte prinsetitler som Khan, Malik, Amor som rangtitler.
I det persiske imperiet var tittelen sultan nesten det samme som den vestlige kaptein, sosialt sett den femte i rang.
Pseudosuberites

Utbredelse

Slekten er utbredt i Atlanterhavet, Stillehavet, Indiahavet, Nordishavet og Sørishavet.
Alvdal Blandetkor

Alvdal Blandetkor er et sangkor fra Alvdal i Hedmark. Det ble stiftet i 1950. Første året het det Alvdal Menighets Sangkor, nåværende navn er fra 1951. Medlemstallet har variert fra ca. 15 til ca. 40. Koret har deltatt jevnlig i lokale arrangementer, men også på internasjonale stevner som Nordisk-Baltisk Korfestival i Riga (1995), Gotland (1997) og Skien (2000).
Siden 1993 har Rønnaug Kjeverud vært korets dirigent.
Papyrus 46

Papyrus 46, også kalt P46, hos Gregory-Aland merket (signum) med ⁴⁶, er blant de eldste håndskrifter fra Det nye testamente som er bevart i dag. Det er en nesten komplett samling av Paulus' brever, og anses for å være en avskrift fra ca. år 200.
Der er bevart 86 papyrusblader, men skriftet menes å opprinnelig ha bestått av 104 blad. De 18 forsvunne bladene har sittet i begynnelsen og i slutten av skriftet.
Papyrus 46 er skrevet på gresk, og inneholder de siste åtte kapitler av Romerbrevet, Hele Hebreerbrevet, nesten hele 1. Korinterbrev og 2. Korinterbrev, brevene til efeserne, galaterne, filipperne og kolosserne samt to kapitler av det første brev til tessalonikerne.
Enkelte av bladene dukket i 1930 opp hos en egyptisk antikvitetshandler i Kairo, og ble der oppkjøpt av den private samler Chester Beatty fra London. I løpet av 1930-1935 ble reten av skriftet oppkjøpt av Chester Beatty og representanter fra University of Michigan. Tretti av bladene finnes i dag hos University of Michigan og de resterende 56 inngår blant Chester Beatty papyri som (P Beatty II) i Chester Beatty Collection i Dublin.
Det vites ikke hvor skriftet er funnet, noe som har tatt det ut av en egentlig arkeologisk kontekst. Dateringen av bladene er derfor skjedd ut fra en analyse av selve skriften, paleografi. Men under alle omstendigheder er bladene det tetteste man kommer på Paulus' egne ord.
Jiangle

Jiangle (kinesisk: 将乐县; pinyin: Jiānglè Xiàn) er et fylke i provinsen Fujian i Folkerepublikken Kina. Det ligger i byprefekturet Sanming.
Befolkningen var på 168 957 innbyggere i 1999.
Her tales minspråket shaojiang.
Carl Konopka

Virke

Konopka kom til Kristiania i 1877 og var assistent hos Jacob Wilhelm Nordan. Han etablerte egen praksis i 1879. Antall oppdrag var beskjedent til å begynne med, men på 1890-tallet var Konopka særdeles etterspurt og tegnet en rekke bygårder og villaer i Kristiania og Aker. Selv etter krakket i 1899 var han relativt aktiv, og han skal til sammen ha hatt over 150 private oppdrag i Kristiania. Han tegnet også et par fabrikkbygninger.
Konopka opererte innenfor historismen og hentet inspirasjon fra en rekke stilarter. Mange av bygårdene kombinerer upusset tegl med dekorerte pussfasader.